62022TJ0115_RES
Predmet T-115/22
Belšina AAT
protiv
Vijeća Europske unije
Presuda Općeg suda (deveto prošireno vijeće) od 20. ožujka 2024.
„Zajednička vanjska i sigurnosna politika – Mjere ograničavanja poduzete s obzirom na stanje u Bjelarusu i sudjelovanje Bjelarusa u ruskoj agresiji prema Ukrajini – Zamrzavanje financijskih sredstava – Popis osoba, subjekata i tijela na koje se primjenjuje zamrzavanje financijskih sredstava i gospodarskih izvora – Uvrštenje i zadržavanje tužiteljeva imena na popisima – Potpora Lukašenkovu režimu – Financijska potpora – Poduzeće u državnom vlasništvu – Represija nad civilnim društvom – Pogreška u ocjeni”
Europska unija – Sudski nadzor zakonitosti akata institucija – Mjere ograničavanja protiv Bjelarusa – Zamrzavanje financijskih sredstava određenih osoba i subjekata s obzirom na stanje u Bjelarusu – Doseg nadzora – Dokaz utemeljenosti mjere – Obveza nadležnog tijela Unije da u slučaju osporavanja dokaže osnovanost razloga iznesenih protiv predmetnih osoba ili subjekata – Uvrštenje na popise utemeljeno na skupu preciznih, konkretnih i dosljednih indicija
(Povelja Europske unije o temeljnim pravima, čl. 47.; Odluka Vijeća 2012/642/ZVSP, kako je izmijenjena odlukama (ZVSP) 2021/2125 i (ZVSP) 2023/421, Prilog; uredbe Vijeća br. 765/2006, 2021/2124 i 2023/419, Prilog I.)
(t. 24.-27., 57., 77.)
Zajednička vanjska i sigurnosna politika – Mjere ograničavanja protiv Bjelarusa – Kriteriji za donošenje mjera ograničavanja – Fizičke ili pravne osobe, subjekti ili tijela koji imaju koristi od Lukašenkova režima ili ga podupiru – Pojam potpore režimu – Pogreška u ocjeni
(Odluka Vijeća 2012/642/ZVSP, kako je izmijenjena odlukama (ZVSP) 2021/2125 i (ZVSP) 2023/421, čl. 4. st. 1. t. (b) i Prilog; uredbe Vijeća br. 765/2006, čl. 2. st. 2., 2021/2124 i 2023/419, Prilog I.)
(t. 31., 35.-37., 45., 49., 51.-55., 61., 62., 97., 98.)
Europska unija – Sudski nadzor zakonitosti akata institucija – Mjere ograničavanja protiv Bjelarusa – Doseg nadzora – Isključenje elemenata o kojima je institucija obaviještena nakon donošenja pobijane odluke
(Odluka Vijeća 2012/642/ZVSP, kako je izmijenjena odlukama (ZVSP) 2021/2125 i (ZVSP) 2023/421, Prilog; uredbe Vijeća br. 765/2006, 2021/2124 i 2023/419, Prilog I.)
(t. 60.)
Europska unija – Sudski nadzor zakonitosti akata institucija – Mjere ograničavanja protiv Bjelarusa – Zamrzavanje financijskih sredstava određenih osoba i subjekata s obzirom na stanje u Bjelarusu – Doseg nadzora – Uvrštenje na popis priložen pobijanoj odluci zbog njegove odgovornosti za represiju nad civilnim društvom i demokratskom oporbom – Novinski članci koji ne potječu iz različitih izvora – Dokazna vrijednost – Nepostojanje
(Odluka Vijeća 2012/642/ZVSP, kako je izmijenjena odlukama (ZVSP) 2021/2125 i (ZVSP) 2023/421, Prilog; uredbe Vijeća br. 765/2006, 2021/2124 i 2023/419, Prilog I.)
(t. 68., 72., 73.)
Zajednička vanjska i sigurnosna politika – Mjere ograničavanja protiv Bjelarusa – Kriteriji za donošenje mjera ograničavanja – Osobe, subjekti i tijela odgovorni za teška kršenja ljudskih prava, represiju protiv civilnog društva ili demokratske oporbe, ili koje štete demokraciji ili vladavini prava – Pojam – Pogreška u ocjeni
(Odluka Vijeća 2012/642/ZVSP, kako je izmijenjena odlukama (ZVSP) 2021/2125 i (ZVSP) 2023/421, čl. 4. st. 1. t. (a) i Prilog; uredbe Vijeća br. 765/2006, čl. 2. st. 4., 2021/2124 i 2023/419, Prilog I.)
(t. 76..-81., 97., 98.)
Sudski postupak – Odluka kojom se zamjenjuje ili izmjenjuje pobijana odluka tijekom postupka – Zahtjev za prilagodbu tužbe – Tužba za poništenje odluke o zamrzavanju financijskih sredstava – Prilagodba u svrhu poništenja odluke o zadržavanju – Dopuštenost – Ranija odluka o zadržavanju u vezi s kojom nije podnesen takav zahtjev – Nepostojanje utjecaja
(Poslovnik Općeg suda, čl. 86. st. 1.; Odluka Vijeća 2012/642/ZVSP, kako je izmijenjena odlukama (ZVSP) 2021/2125 i (ZVSP) 2023/421, Prilog; uredbe Vijeća br. 765/2006, 2021/2124 i 2023/419, Prilog I.)
(t. 89.-94.)
Kratak prikaz
Opći sud u svojoj presudi prihvaća tužbu za poništenje koju je podnijelo društvo Belšina AAT protiv akata kojima ga je Vijeće Europske unije uvrstilo, a potom po drugi put zadržalo na popisu osoba i subjekata na koje se primjenjuju mjere ograničavanja s obzirom na stanje u Bjelarusu. Ovaj predmet Općem sudu daje priliku da pojasni dopuštenost zahtjeva za prilagodbu tužbe u sporovima o mjerama ograničavanja s obzirom na članak 86. stavak 1. Poslovnika Općeg suda.
Ova se presuda odnosi na mjere ograničavanja koje Europska unija donosi od 2004. s obzirom na stanje u Bjelarusu u pogledu demokracije, vladavine prava i ljudskih prava. Tim se mjerama, među ostalim, predviđa zamrzavanje financijskih sredstava i gospodarskih izvora koji pripadaju osobama, subjektima ili tijelima odgovornima za teška kršenja ljudskih prava ili represiju protiv civilnog društva i demokratske oporbe ili čije aktivnosti ozbiljno sprečavaju demokraciju ili vladavinu prava u Bjelarusu, kao i osobama, subjektima ili tijelima koji podupiru Lukašenkov režim (
1
). Tužitelja, poduzeće sa sjedištem u Bjelarusu koje proizvodi gume, Vijeće je 2021. uvrstilo na navedeni popis (
2
), a zatim ga je 2022. (
3
) i 2023. (
4
) zadržalo na tom popisu, zbog toga što je to poduzeće važan izvor prihoda za Lukašenkov režim te zbog toga što je otpustilo zaposlenike koji su štrajkali nakon predsjedničkih izbora 2020. Nakon što je zatražio poništenje prvotnih akata, tužitelj je prilagodio svoju tužbu kako bi zatražio i poništenje akata o zadržavanju iz 2023. a da pritom nije podnio takav zahtjev za akte o zadržavanju iz 2022.
Ocjena Općeg suda
Kad je riječ o ispitivanju dopuštenosti prilagodbe tužbe, što je pitanje javnog poretka, Opći sud podsjeća na to da, kad se akt čije se poništenje zahtijeva zamijeni ili izmijeni drugim aktom istog predmeta, tužitelj može, prije zatvaranja usmenog dijela postupka ili prije odluke Općeg suda o neprovođenju usmenog dijela postupka, prilagoditi tužbu kako bi se uzeo u obzir taj novi čimbenik (
5
).
U ovom slučaju Opći sud prije svega primjećuje da i prvotni akti i akti o zadržavanju, u dijelu u kojem se odnose na tužitelja, imaju za cilj nametnuti mu pojedinačne mjere ograničavanja koje se sastoje od zamrzavanja svih njegovih financijskih sredstava i gospodarskih izvora (
6
).
On zatim ističe da te pojedinačne mjere ograničavanja imaju oblik uvrštavanja imena ciljanih osoba, subjekata ili tijela na sporne popise iz prilogâ Odluci 2012/642 i Uredbi br. 765/2006.
U tom kontekstu, prvotnim aktima izmijenjeni su prilozi Odluci 2012/642 i Uredbi br. 765/2006 kako bi se, među ostalim, tužiteljevo ime uvrstilo na sporne popise. Kad je riječ o aktima o zadržavanju, Opći sud utvrđuje, s jedne strane, da je Odlukom 2023/421 do 28. veljače 2024. produljena primjena Odluke 2012/642, u čijem se Prilogu I., kako je izmijenjen Provedbenom odlukom 2021/2125, navodi tužiteljevo ime. S druge strane, Provedbenom uredbom br. 2023/419 izmijenjen je Prilog I. Uredbi br. 765/2006, pri čemu je, barem implicitno, tužiteljevo ime zadržano u navedenom prilogu. Stoga treba smatrati da su aktima o zadržavanju izmijenjeni prvotni akti, u smislu članka 86. stavka 1. Poslovnika.
S obzirom na prethodno navedeno, Opći sud zaključuje da je tužitelj koji je tužbom zahtijevao poništenje prvotnih akata imao pravo prilagoditi tužbu kako bi zahtijevao poništenje akata o zadržavanju iz 2023., iako prethodno nije prilagodio tužbu kako bi zatražio poništenje akata iz 2022.
(
1
)	Članak 4. stavak 1. točke (a) i (b) Odluke Vijeća 2012/642/ZVSP od 15. listopada 2012. o mjerama ograničavanja protiv Bjelarusa (SL 2012., L 285, str. 1.) (SL, posebno izdanje na hrvatskom jeziku, poglavlje 18., svezak 10., str. 257.) i članak 2. stavak 4. Uredbe Vijeća (EZ) br. 765/2006 od 18. svibnja 2006. o mjerama ograničavanja protiv predsjednika Lukašenka i određenih dužnosnika Bjelarusa (SL 2006., L 134, str. 1.) (SL, posebno izdanje na hrvatskom jeziku, poglavlje 18., svezak 9., str. 48.), kako je izmijenjena Uredbom Vijeća (EU) br. 1014/2012 od 6. studenoga 2012. (SL 2012., L 307, str. 1.) (SL, posebno izdanje na hrvatskom jeziku, poglavlje 18., svezak 13., str. 249.)
(
2
)	Provedbena odluka Vijeća (ZVSP) 2021/2125 od 2. prosinca 2021. o provedbi Odluke 2012/642/ZVSP o mjerama ograničavanja s obzirom na stanje u Bjelarusu (SL 2021., L 430 I, str. 16.) i Provedbena uredba Vijeća (EU) 2021/2124 od 2. prosinca 2021. o provedbi članka 8.a stavka 1. Uredbe (EZ) br. 765/2006 o mjerama ograničavanja u odnosu na Bjelarus (SL 2021., L 430 I, str. 1.) (u daljnjem tekstu: prvotni akti)
(
3
)	Odluka Vijeća (ZVSP) 2022/307 od 24. veljače 2022. o izmjeni Odluke 2012/642/ZVSP o mjerama ograničavanja s obzirom na stanje u Bjelarusu (SL 2022., L 46, str. 97.) i Provedbena uredba Vijeća (EU) 2022/300 od 24. veljače 2022. o provedbi članka 8.a Uredbe (EZ) br. 765/2006 o mjerama ograničavanja s obzirom na stanje u Bjelarusu (SL 2022., L 46, str. 3.) (u daljnjem tekstu: akti iz 2022.)
(
4
)	Odluka Vijeća (ZVSP) 2023/421 od 24. veljače 2023. o izmjeni Odluke 2012/642/ZVSP o mjerama ograničavanja s obzirom na stanje u Bjelarusu i sudjelovanje Bjelarusa u ruskoj agresiji prema Ukrajini (SL 2023., L 61, str. 41. i ispravci SL 2023., L 70, str. 56. i SL 2023., L 90, str. 66.) i Provedbena uredba Vijeća (EU) 2023/419 od 24. veljače 2023. o provedbi članka 8.a Uredbe (EZ) br. 765/2006 o mjerama ograničavanja s obzirom na stanje u Bjelarusu i sudjelovanje Bjelarusa u ruskoj agresiji prema Ukrajini (SL 2023., L 61, str. 20. i ispravci SL 2023., L 71, str. 42. i SL 2023., L 90, str. 65.)
(
5
)	Članak 86. stavak 1. Poslovnika
(
6
)	Na temelju članka 4. stavka 1. točaka (a) i (b) Odluke 2012/642 i članka 2. stavaka 4. i 5. Uredbe br. 765/2006